ขายภัย‘น้ำท่วม-ภูเขาไฟระเบิด’
ไทยพาณิชย์ร่วมเทเวศประกันจำกัดทุน50ล.เบี้ยแพงสุด9%
19 ม.ค. 2555

ไทยพาณิชย์ร่วมเทเวศประกันจำกัดทุน50ล.เบี้ยแพงสุด9%
ธนาคารไทยพาณิชย์ จับมือเทเวศฯ เพิ่มทางเลือกลูกค้าสินเชื่อบ้าน ขายความคุ้มครองภัยธรรมชาติ น้ำท่วมยันภูเขาไฟระเบิดธนาคารไทยพาณิชย์ร่วมมือบริษัทเทเวศประกันภัย จำกัด (มหาชน) เสนอผลิตภัณฑ์ “บ้านพิทักษ์ภัย” ขยายความคุ้มครองให้ลูกค้าสินเชื่อบ้าน ตั้งแต่อัคคีภัยพื้นฐานไปจนถึงภัยพิบัติทางธรรมชาติอื่น ได้แก่ น้ำท่วม สึนามิ คลื่นใต้น้ำ ลมพายุ สตอร์มเซิร์จ แผ่นดินไหว ลูกเห็บ และภูเขาไฟระเบิด ซึ่งนับเป็นผลิตภัณฑ์ประกันภัยธรรมชาติที่ครอบคลุมทุกพื้นที่เสี่ยงทั่วประเทศ ให้ความคุ้มครองสูงและเสนอขายเป็นแห่งแรกในประเทศไทยหลังจากเกิดวิกฤตอุทกภัยในปีที่ผ่านมา โดยเริ่มต้นขายแลัวตั้งแต่วันนี้ เพื่อสร้างความมั่นใจและเพิ่มทางเลือกให้ลูกค้าอย่างครบวงจร 
นายสมิทธ์ พนมยงค์ ผู้ช่วยผู้จัดการใหญ่ สายเงินฝากและการลงทุน ธนาคารไทยพาณิชย์ เปิดเผยว่า ธนาคารได้ร่วมมือกับบริษัท เทเวศประกันภัย เพื่อเสนอขายแบบประกันภัยธรรมชาติให้กับลูกค้าสินเชื่อที่อยู่อาศัยของธนาคาร เป็นแบบ “บ้านพิทักษ์ภัย” ที่นอกจากให้ความคุ้มครองเรื่องอัคคีภัยพื้นฐานแล้ว ลูกค้ายังสามารถซื้อประกันเพิ่มเติมในส่วนที่ให้ความคุ้มครองถึงภัยธรรมชาติอื่นๆ ได้แก่ น้ำท่วม สึนามิ คลื่นใต้น้ำ ลมพายุ สตอร์ม เซิร์จ แผ่นดินไหว ลูกเห็บ ภูเขาไฟระเบิดอีกด้วย ซึ่งเป็นการสมัครใจของลูกค้าเอง ธนาคารไม่ได้บังคับ
“แบบบ้านพิทักษ์ภัยนี้ จะให้ความคุ้มครองสูงและเราก็เสนอขายเป็นแห่งแรกในไทย หลังจากเกิดวิกฤตอุทกภัยในปีที่ผ่านมา เพื่อสร้างความมั่นใจและเพิ่มทางเลือกให้กับลูกค้าอย่างครบวงจร โดยมีเงื่อนไขว่า จะกำหนดความคุ้มครองน้ำท่วมและภัยธรรมชาติ หรือซับลิมิตไว้ที่ 10% ของทุนประกันทรัพย์สิน สูงสุดถึง 50 ล้านบาท อัตราเบี้ยประมาณ 69% ของทุนประกันภัยคุ้มครองภัยน้ำท่วมและภัยธรรมชาติ ส่วนลูกค้าสินเชื่อบ้านเดิมก็สามารถซื้อประกันภัยน้ำท่วมเพิ่มเติมได้เช่นเดียวกัน” นายสมิทธ์ กล่าว 
นายชาติชาย ชินเวชกิจวานิชย์ กรรมการผู้จัดการ บริษัท เทเวศประกันภัย กล่าวว่า การคิดเบี้ย 69% นั้น จะขึ้นอยู่กับพื้นที่เป็นหลัก ว่ามีความเสี่ยงภัยจากน้ำท่วมมากน้อยแค่ไหน เช่น ถ้าบ้านราคา 5 ล้านบาท ความคุ้มครองภัยธรรมชาติก็อยู่ที่ทุนประกัน 5 แสนบาท ซึ่งบริษัทก็จะคิดเบี้ยจากทุน 5 แสนบาท ไม่ใช่ 5 ล้านบาท 
“ช่วงนี้อาจเห็นว่าเบี้ยมีราคาสูง เนื่องจากยังอยู่ในช่วงตื่นตระหนกของบริษัทรับประกันภัยต่อต่างประเทศ ทำให้เทเวศฯ เองก็ต้องเสียค่าเบี้ยในอัตราที่สูง เพื่อซื้อความเสียหายส่วนเกินไว้ จึงส่งผลให้ค่าเบี้ยภัยธรรมชาติที่นำมาขายให้กับลูกค้ายังสูงอยู่ แต่เชื่อว่าถ้าปีนี้ไม่มีเหตุการณ์น้ำท่วมรุนแรง หรือไม่เกิดขึ้น ก็คาดว่าเบี้ยภัยน้ำท่วมอาจปรับลดลงตามความเสี่ยงที่มี” นายชาติชาย กล่าว
นอกจากนี้ ในส่วนของเบี้ยประกันภัยรถยนต์ชั้น 1 บริษัทก็จำเป็นต้องปรับขึ้นอีก 5% เช่นกัน เพื่อให้สอดคล้องกับต้นทุนที่เพิ่มขึ้นและผลจากเหตุการณ์น้ำท่วมใหญ่ ซึ่งบริษัทก็ต้องซื้อความเสียหายส่วนเกินสำหรับรถยนต์เพิ่มด้วย
ในการให้ความคุ้มครองความเสียหายที่เกิดจากภัยธรรมชาติ 4 ภัยหลัก ได้แก่ ภัย น้ำท่วม ภัยแผ่นดินไหว ภัยจากลมพายุ และลูกเห็บนั้น เนื่องจากในปี 2555 ภัยเหล่านี้ไม่รวมอยู่ในความคุ้มครองของสัญญาประกันภัยต่อต่างประเทศเหมือนปีที่ผ่านๆ มา ดังนั้น เพื่อเพิ่มศักยภาพในการรับประกันภัยของบริษัทฯ รวมทั้งเพื่อช่วยรองรับการกระจายความเสี่ยงและเป็นการบรรเทาภาระของผู้เอาประกันภัยในกรณีทรัพย์สินได้รับความเสียหายจากภัยธรรมชาติดังกล่าว เทเวศประกันภัยจึงเป็นบริษัทรับประกันภัยในประเทศไทยรายแรกๆ ที่ได้เจรจากับผู้รับประกันภัยต่อรายใหญ่ในต่างประเทศ ให้จัดประกันภัยต่อรองรับความเสี่ยงภัยส่วนนี้โดยเฉพาะ ปัจจุบันเทเวศประกันภัยมีความพร้อมที่จะเสนอขายความคุ้มครองส่วนนี้ โดยได้ร่วมมือกับธนาคารไทยพาณิชย์ จำกัด (มหาชน) นำเสนอกรมธรรม์ “บ้านพิทักษ์ภัย” ซื่งจากรูปแบบและเงื่อนไขความคุ้มครองที่นำเสนอ เชื่อว่าจะช่วยให้ลูกค้าของเทเวศฯ และธนาคาร มั่นใจได้ว่าทรัพย์สินของตนจะได้รับการคุ้มครองอย่างเหมาะสม หมดกังวลต่อความเสียหายที่อาจจะเกิดขึ้นได้